Այդպիսով, 2016 թվականին գների կայունության ապահովման համար Կենտրոնական բանկը՝ վերաֆինանսավորման տոկոսադրույքի նվազեցման միջոցով իրականացնում էր դրամական զանգվածի ընդլայնման քաղաքականություն: Որպես կանոն, դա հանգեցնում է ֆինանսական շուկայում տոկոսադրույքների իջեցմանը, ինչը ներդրման խթան է հանդիսանում, քանի որ դրա հետևանքով էժանանում են վարկային ռեսուրսները: Արդյունքում ցածր տոկոսադրույքները խթանում են ներքին պահանջարկի աճը, ինչի շնորհիվ գները սկսում են աճել: Այդպիսով, արդեն 2017թ. սկզբին հաջողվեց նվազեցնել դեֆլյացիայի տեմպերը: Դրան նպաստել է նաև 2017 թ. առաջին եռամսյակում՝ արտերկրից ստացվող մասնավոր դրամական փոխանցումների աճը: Կենտրոնական բանկի տվյալները փաստում են նաև նրա մասին, որ 2016թ.-ի նույն ժամանակահատվածի հետ համեմատ ՀՀ բանկային համակարգի միջոցով կատարված դրամական փոխանցումների ծավալների որոշակի աճ է գրանցվել: